**MEMORANDUM O SUGLASNOSTI**

**između**

**VLADE REPUBLIKE HRVATSKE**

**i**

**društva AMAZON WEB SERVICES**

Vlada Republike Hrvatske i društvo Amazon Web Services EMEA SARL (u daljnjem tekstu „AWS“), (zajedno „stranke“ ili pojedinačno „stranka“), sklopili su sljedeći Memorandum o suglasnosti (u daljnjem tekstu „MOS“):

**Članak 1. - Svrha**

Svrha ovog MOS-a je promicanje suradnje između društva AWS i Vlade Republike Hrvatske u području inovacija i gospodarskog razvoja putem inicijativa za podupiranje radne snage za rad u oblaku, obrazovanjem budućih generacija o digitalnim vještinama, poticanjem poduzeća u Republici Hrvatskoj koja rade u oblaku i pružanjem podrške Vladi Republike Hrvatske pri moderniziranju informacijskih tehnologija (u daljnjem tekstu „IT“).

**Članak 2. - Područje suradnje**

Stranke namjeravaju surađivati na izgradnji strateškog odnosa u područjima digitalne transformacije javne uprave, digitalizacije, digitalne pismenosti i inovacija. Suradnja prema ovom MOS-u može uključivati sljedeća područja:

1. Razvoj radne snage koja radi u oblaku s namjerom uvođenja niza **programa za osposobljavanje i certifikaciju** s ciljem što bržeg učenja povezanog s računalstvom u oblaku i razvoja radne snage.
   1. Društvo AWS pristaje na suradnju s Vladom Republike Hrvatske u vezi s utvrđivanjem mogućnosti za stjecanje novih digitalnih vještina radi udruživanja i pružanja pristupa Programu za edukaciju i digitalno osposobljavanje društva AWS na aws.training (AWS-ovo osposobljavanje, engl. *AWS Training*), koji može uključivati:
      1. sadržaj – pristup sadržaju s ciljem stjecanja dodatnog znanja;
      2. osposobljavanje – pristup resursima AWS-ovog osposobljavanja; i
      3. suradnju – suradnja putem interneta i uživo te umrežavanje oko oblaka, uključujući organizaciju događaja AWSome Day kojim će započeti edukacija društva AWS o računalstvu u oblaku.
   2. S ciljem promicanja digitalnih vještina visokokvalificiranih mlađih generacija, društvo AWS pristaje na suradnju s Vladom Republike Hrvatske radi omogućavanja programa AWS Academy akreditiranim ustanovama visokog obrazovanja. Cilj programa je pružanje resursa studentima i nastavnicima radi što bržeg učenja o računalstvu u oblaku.
2. S ciljem podupiranja provedbe „Nacionalne razvojne strategije Republike Hrvatske do 2030.“ **razvijanjem poduzeća koja rade u oblaku** i **podupiranja napora koje Vlada Republike Hrvatske ulaže u moderniziranje IT-a,** društvo AWS pristaje na suradnju u
   1. istraživanju mogućnosti suradnje s Vladom Republike Hrvatske u inicijativama za modernizaciju Vlade Republike Hrvatske pružanjem podrške, iskustva i osposobljavanja od strane društva AWS, počevši s pilot-projektima u područjima kao što su modernizacija Vlade Republike Hrvatske, pametne usluge za građane, umjetna inteligencija - npr.: pilot-projekt „Programiraj za Hrvatsku“ (aplikacije koje će rješavati situacije u slučaju potresa);
   2. pružanju pristupa Vladi Republike Hrvatske najboljim praksama društva AWSu područjima javne nabave, implementacije, sigurnosti, modernizacije i širenja mreža, putem sjednica;
   3. odobravanje novoosnovanim poduzećima zajmova za osposobljavanje i upotrebu usluga, alata i tehničke podrške u oblaku te pružanje pristupa globalnoj zajednici poduzetnika, ulagača i stručnjaka putem programa AWS Activate Program.
3. **Podupiranje razvoja hrvatskih politika o računalstvu u oblaku**: Društvo AWS spremno je na suradnju s Vladom Republike Hrvatske u vezi s razvojem politika koje su izravno relevantne za pružanje usluga računalstva u oblaku praćenjem međunarodnih primjera i dijeljenjem prethodnog iskustva društva AWS.

**Članak 3. - Razno**

1. **Trajanje; Prestanak po vlastitom nahođenju.** Ovaj će MOS stupiti na snagu na datum potpisivanja, a trajat će 12 mjeseci nakon datuma potpisivanja. Svaka stranka može okončati ovaj MOS iz bilo kojeg razloga na temelju pisane obavijesti drugoj stranki.
2. **Nekorištenje usluga društva AWS.** Stranke su suglasne da se ovim MOS-om ne uređuje pristup Vlade Republike Hrvatske uslugama društva AWS ili korištenje istih (kako je opisano na https://aws.amazon.com). Svaki pristup ili korištenje usluga društva AWS bit će u skladu s korisničkim ugovorom društva AWS, dostupnim na https://aws.amazon.com/agreement, ili drugim pisanim ugovorom između Vlade Republike Hrvatske i društva AWS, kojim se uređuje Vladino korištenje usluga društva AWS.
3. **Isključenje prešutnih uvjeta i jamstava.** Osim u mjeri zabranjenoj zakonom, svaka stranka i njezina povezana društva ne iznose nikakve izjave i ne pružaju nikakva jamstva, izričito, prešutno, zakonski ili na drugi način, u pogledu područja suradnje opisanog u ovom MOS-u.
4. **Neobvezujuća narav.** Osim članka 3., odjeljaka 5., 6., 7., 8., ovaj MOS nije obvezujući i ne stvara nikakva prava ni obveze ni za jednu osobu, bez obzira na to jesu li stranke sklopile konačan ugovor koji se odnosi na područje suradnje. Ovaj MOS ne obvezuje nijednu stranku da (a) dodijeli bilo kakva sredstva drugoj stranki ili prema području suradnje opisanom u ovom MOS-u, ili (b) sklopi bilo kakav obvezujući ugovor. Ništa u ovom MOS-u ne mijenja ili zamjenjuje ugovore sklopljene između stranaka prije ili nakon datuma potpisivanja. Svaka stranka slobodno može mijenjati svoje namjere opisane u članku 1., a nijedna stranka neće poduzimati radnje ili snositi troškove oslanjajući se na iskazane namjere druge stranke.
5. **Nepostojanje odgovornosti.** Osim kršenja odjeljka 6. („Neotkrivanje i publicitet“), nijedna stranka, njezina povezana društva i njihovo osoblje neće imati odgovornost prema drugoj stranki, njezinim povezanim društvima ili njihovu osoblju, na temelju bilo kojeg razloga postupanja, prema ili u vezi s ovim MOS-om.
6. **Neotkrivanje i publicitet.** Ako su stranke sklopile ugovor o neotkrivanju informacija („**Ugovor o neotkrivanju**“), onda isti navođenjem postaje sastavni dio ovog MOS-a. Osim u mjeri koja je dopuštena važećim zakonom, ni Vlada Republike Hrvatske ni društvo AWS neće objavljivati nikakva priopćenja za medije ili obavještavati javnost o ovom MOS-u ili području suradnje opisanom u ovom MOS-u ako druga stranka nije dala svoje prethodno pisano odobrenje tih materijala.
7. **Intelektualno vlasništvo.** Ovaj MOS ne daje nijednoj stranki nikakvo pravo, vlasništvo, interes ili dozvolu u pogledu intelektualnog vlasništva druge stranke, i među strankama, svaka stranka ima sva prava, vlasništvo i interes u pogledu čitavoga svojeg intelektualnog vlasništva. Na datum stupanja na snagu ovog MOS-a stranke ne namjeravaju zajedno razvijati ili stvarati intelektualno vlasništvo temeljem ovog MOS-a. Ako stranke u bilo kojem trenutku očekuju zajedničko stvaranje ili razvoj bilo kakvog intelektualnog vlasništva, stranke će pregovarati o pravno obvezujućem ugovoru o svojim pravima intelektualnog vlasništva koja proizlaze iz takve aktivnosti prije nego što stvore ili razviju takvo intelektualno vlasništvo.
8. **Neovisni izvođači.** Vlada Republike Hrvatske i društvo AWS neovisni su izvođači te se ovaj MOS neće tumačiti kao stvaranje partnerstva, zajedničkog pothvata, posredništva ili radnog odnosa. Ni Vlada Republike Hrvatske ni društvo AWS ni bilo koje njihovo povezano društvo nisu posrednici drugoga u bilo koju svrhu i nisu ovlašteni za obvezivanje drugoga.
9. **Nepostojanje pravnih prepreka za Vladu Republike Hrvatske da sklopi MOS.** Sklapanjem i izvršavanjem ovog MOS-a Vlada Republike Hrvatske potvrđuje da njezino sklapanje i izvršavanje ovog MOS-a: (1) nije zabranjeno primjenjivim zakonima, propisima ili obvezujućim nalozima, uključujući primjenjivu etiku ili pravila ili politike javne nabave te je u skladu s istima, i (2) neće stvoriti sukob interesa za društvo AWS ili njegova povezana društva, kao i da ne postoje aktualne konkurentne javne nabave zbog kojih bi Vladino sklapanje i izvršavanje ovog MOS-a moglo ugroziti sudjelovanje društva AWS ili njegovih povezanih društava u takvom natječaju. Sklapanjem i izvršavanjem ovog MOS-a ni društvo AWS ni njegova povezana društva ne očekuju povoljno postupanje ili postupanje koje će im na drugi način koristiti, a ovaj MOS nije namijenjen nagrađivanju ili utjecanju na bilo kakve poslovne aktivnosti ili konkurentne ponude koje su neovisno ponuđene za prošle, sadašnje ili potencijalne trgovačke poslove.

**U POTVRDU NAVEDENOGA**, Vlada Republike Hrvatske i društvo AWS potpisuju ovaj MOS na datum potpisivanja u dva originalna primjerka na engleskom jeziku.

**Za Vladu Republike Hrvatske**

Potpisao/la: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

Ime tiskanim slovima:

Funkcija:

Datum:

Adresa:

E-pošta:

**Za AWS**

**Amazon Web Services EMEA SARL**

Potpisao/la: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

Ime tiskanim slovima:

Funkcija:

Datum:

Adresa:

E-pošta: contracts-legal@amazon.com